text: Grundstødt fragtskib er på vej i land
  17 februar 2017 kl. 09.08
  Fredag morgen begyndte bjærgningen af det portugisiske fragtskib, der for en uge siden gik på grund nord for Fyns Hoved. Forsvaret holder øje med, om skibet taber olie.
  I takt med solopgangen fredag morgen gik arbejdet med at bugsere det grundstødte containerskib Victoria i gang.
  Skibet skal til Fayard-værftet i Odense Fjord, hvor det skal repareres. 
  Det oplyser vagtholdsleder ved Forsvarets Operationscenter Daniel Ammitsbøl til Ritzau.
  - Vi modtog den endelige bjærgningsplan i nat, som vi har vurderet er fyldestgørende og fornuftig. Og så gav vi grønt lys til, at man kunne udføre operationen, siger vagtholdslederen.
  Skibet bjerges langsomt efter slæbebåde, mens Forsvaret holder et skarpt øje med, hvordan bjærgningen forløber. 
  - Slæbningen bliver fulgt tæt af tre af vores miljøenheder. Undervejs vil man hele tiden se, om der skulle være noget olie, der imod forventningerne alligevel kommer ud, siger Daniel Ammitsbøl til Ritzau.
  Da det portugisiske skib stødte på grund, gik der hul på flere af skibets brændstoftanke. Og der blev efterfølgende fundet olie ved strandene på Endelave og i As Vig nord for Juelsminde.
  Men takket være det kolde vand er konsekvenserne ikke så alvorlige som først frygtet.
  Den type olie, der er i tankene, størkner nemlig ved en temperatur på omkring seks grader. Havtemperaturen er på omkring to grader, og derfor tyder det på, at meget af olien er størknet.
  Vagtholdslederen fortæller, at hvis nogle af Forsvarets miljøenheder alligevel mod forventning spotter olie, vil bugseringen blive stoppet øjeblikkeligt, så man kan inddæmme den olie, der skulle være sluppet ud.
  Fragtskibet forventes at være i dok omkring klokken 13.00.
  Det 179 meter lange skib ramte grund, da det sejlede hen over et sted, hvor der er seks meter dybt. Selve skibet, der havde kurs mod Fredericia, stikker imidlertid ni meter.
  